Návrh 
na poukázanie prostriedkov vybraným obciam pre zariadenia sociálnych služieb zriadené alebo založené obcou po 1. 7. 2002 a vyšším územným celkom na financovanie sociálnych služieb poskytovaných vybranými neverejnými poskytovateľmi

Materiál sa predkladá ako iniciatívny materiál Ministerstva práce, sociálnych vecí a rodiny SR v snahe pomôcť vybraným obciam pri financovaní zariadení sociálnych služieb, ktoré boli zriadené alebo založené po decentralizácií sociálnych služieb ukončenej k 1. 7. 2002. Ide o zariadenia, ktoré neprešli delimitáciou na obce a ktoré nie sú financované prostredníctvom účelovej dotácie z Ministerstva financií SR a zároveň pomôcť vyšším územným celkom pri zabezpečení sociálnych služieb klientom, ktorým sa poskytujú vybrané sociálne služby u neverejných poskytovateľov.

Poskytovanie sociálnych služieb v zariadeniach sociálnych služieb zriadených alebo založených obcou je vzhľadom na pretrvávajúce problémy súvisiace aj s dopadmi finančnej a hospodárskej krízy ohrozené a zvyšuje sa riziko zániku týchto zariadení, čim je ohrozená aj povinnosť obcí poskytnúť alebo zabezpečiť sociálnu službu v súlade zo zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. Z uvedeného dôvodu sa navrhuje poskytnúť vybraným obciam, ktoré zriadili alebo založili zariadenia sociálnych služieb po 1. 7. 2002, ktorých výdavky nie sú pokryté finančnými prostriedkami z vyšších územných celkov ani obcami, ktoré ich zriadili alebo založili, jednorazovú dotáciu na financovanie prevádzkových nákladov na poskytovanie sociálnej služby na rok 2011 vo výške nákladov týchto zariadení v roku 2010 po odpočítaní príjmov z úhrad od klientov a dotácie, ktorá má byť poskytnutá z vyššieho územného celku alebo obcou, ktorá zariadenie zriadila alebo založila v roku 2011.
   
Na základe údajov získaných od poskytovateľov zriadených obcami po 1. 7. 2002 vyššie uvedené podmienky spĺňa 71 zariadení sociálnych služieb zriadených alebo založených 50 obcami s celkovou kapacitou 1860 miest, pričom väčšina zariadení poskytuje kombináciu rôznych druhov sociálnych služieb, prevažne pobytových. Celkové náklady týchto zariadení v roku 2010, resp. predpokladané náklady v roku 2011 (u zariadení zriadených v priebehu roka 2010 alebo 2011) po odpočítaní príjmov z úhrad od klientov a dotácie, ktorá má byť týmto zariadeniam  poskytnutá vyšším územným celkom alebo obcou, ktorá zariadenie zriadila alebo založila v roku 2011, predstavujú 3 758 186 Eur. Táto suma sa navrhuje poskytnúť vybraným obciam pre zariadenia uvedené v prílohe č. 1 ako jednorazová dotácia na financovanie prevádzkových nákladov zariadení v roku 2011. Zoznam všetkých obcí (50), ktorým sa navrhuje poskytnúť prostriedky pre zariadenia, ktoré zriadili alebo založili po 1. 7. 2002 spolu s výškou ich nákladov a s výškou finančných prostriedkov, ktoré majú byť poskytnuté vyšším územným celkom alebo obcou, ktorá zariadenie zriadila alebo založila v roku 2011 sa nachádza v prílohe č. 1 materiálu.

Stále sa zvyšujúci dopyt po sociálnych službách (hlavne po službách dlhodobej starostlivosti), ako aj dopady hospodárskej a finančnej krízy ovplyvnili aj výšku rozpočtov vyšších územných celkov, v dôsledku čoho majú nedostatok finančných prostriedkov na uspokojovanie potrieb svojich obyvateľov odkázaných na sociálne služby, ktoré im poskytujú aj neverejní poskytovatelia. V záujme pomôcť eliminovať riziko neposkytnutia alebo nezabezpečenia sociálnych služieb pre občanov odkázaných na sociálne služby zo strany vyšších územných celkov a tým aj riziko zániku neverejných poskytovateľov sociálnych služieb sa navrhuje poskytnúť vyšším územným celkom ako jednorazovú dotáciu prostriedky v celkovej výške 4 806 648 Eur. 

Pri výpočte výšky navrhovaných prostriedkov pre jednotlivé vyššie územné celky sa vychádzalo z celkového počtu miest vo vybraných druhoch zariadení sociálnych služieb zriadených neverejnými poskytovateľmi v rámci SR. Ide o zariadenia podporovaného bývania, rehabilitačné strediská, domovy sociálnych služieb a útulky. Výnimku tvoria zariadenia pre seniorov, pri ktorých sa zohľadňovalo len 75 % klientov z celkového počtu klientov, nakoľko sa predpokladá (kvalifikovaný odhad), že uvedené percento pozostáva z klientov, ktorým sa sociálna služba poskytovala už k 31.12.2008, t.j. ide o  „starých“ klientov, ktorých financovali predtým vyššie územné celky. Financovanie ostatných druhov sociálnych služieb u neverejných poskytovateľov si mohli obce a vyššie územné celky uplatniť v rámci monitoringu implementácie zákona o sociálnych službách za obdobie II. polroka 2010 a preto neboli zaradené do zoznamu neverejných  poskytovateľov sociálnych služieb. Z reálne  zisteného počtu všetkých miest (kapacita) vybraných zariadení sociálnych služieb sa navrhuje na financovanie len 20% z nich, nakoľko sa predpokladá, že na rok 2011 majú už  vyššie územné celky zazmluvnené miesta u neverejných poskytovateľov, ktoré budú aj financovať z vlastných rozpočtov. Výber konkrétnych neverejných poskytovateľov, ktorým sa má dotácia poskytnúť, ako aj jej výška,  je návrhom príslušných vyšších územných celkov, ktoré najlepšie poznajú situáciu vo financovaní svojich neverejných poskytovateľov a sú zárukou adresného poskytnutia dotácie, t.j. poskytnutie dotácie vybraným konkrétnym zariadeniam sociálnych služieb na II. polrok 2011 je  pre vyššie územné celky záväzné. S cieľom, čo najviac objektivizovať poskytnuté dotácie vybraným neverejným poskytovateľom, suma pridelenej dotácie bola vypočítaná ako násobok počtu klientov, sumy priemerných ekonomicky oprávnených nákladov pre konkrétny druh sociálnej služby a obdobím 6 mesiacov. Navrhovaná suma prostriedkov pre jednotlivé vyššie územné celky v členení, na konkrétnych neverejných poskytovateľov sociálnych služieb je uvedená v prílohe č. 2.